钦定古今图书集成/明伦汇编/官常典/第790卷 > 朱服
## 钦定古今图书集成/明伦汇编/官常典/第790卷 > 朱服

按《宋史》本传：“服字行中，湖州乌程人。熙宁进士甲科，
以淮南节度推官充修撰、经义局检讨，历国子直讲、
秘阁校理。元丰中，擢监察御史里行。参知政事章惇
遣所善袁默、周之道见服，道荐引意以市恩，服举劾
之。惇补郡，免默、之道官，受诏治朱明之狱。故事，制狱
许上殿，非本章所云者皆取旨，服论其是非，罢之。俄”
知谏院，迁国子司业、起居舍人，以直龙图阁知润州，
徙泉、婺、宁、庐、寿五州。庐人饥，守便宜振护，全活十馀
万口。明年大疫，又课医持善药分拯之，赖以安者甚
众。当元祐时，未尝一日在朝廷，不能无少望。值绍圣
初政，因表贺，乃力诋变乱法度之故。召为中书舍人。
使辽，未反而母死，诏以其家贫，赐帛二百。丧除，拜礼
部侍郎。湖州守马城言其居丧疏几筵而独处他室，
谪知莱州。徽宗即位，加集贤殿修撰，再为庐州。越两
月，徙广州。哲宗既祥服，赋诗，有“孤臣正泣龙髯草”之
语，为部使者所上，黜知袁州。又坐与苏轼游，贬海州
团练副使、蕲州安置，改兴国军，卒。